Sekole se segolwane sa Lobsec se segofetse
Moithuti wa pele wa sekole se segolwane sa Lobatse, Dr Allan Kalake o gakolotse baithuti ba sekole seo gore mo botshelong ba ka nna sengwe le sengwe se ba se batlang go sa kgathalesege gore ba simolotse fa kae. Dr Kalake o buile jalo bosheng kwa Lobatse jaaka baithuti ba pele ba sekole seo se se itsegeng ka leina la Lobsec ba dingwaga tsa 1976-1980 ba ne se abela madi go baakanya ntlo e e dirisiwang ke badisa-dikago. O ne a kgothatsa baithuti gore ba ipone e le batho bangwe mo setshabeng ba seka ba kgorelediwa ke diemo tsa matshelo a ba tshelelang mo go one, e bile ba seka ba letlelela dikakanyo tse di sa siamang mo matshelong a bone mme ba nne ba itse gore ba na le bokgoni. Dr Kalake a re baithuti ba tshwanetse go nna le ditlhaloganyo tse di bulegileng go sekaseka pharologanyo fa gare ga molemo le bosula, a tlatsa ka go re ga twe phokoje go tshela yo o dithetsenyana, gape mokoduwe go tsosiwa o o itekang. O ne a bua a sa kgale mathe ganong a gwetlha baithuti gore ba seka ba ipelaela mo botshelong, gore ba kgone tse ba di eletsang, a tlatsa ka go re ba seka ba letlelela letshogo le poifo mo matshelo a bone. Fa a tswa la gagwe, Rre Vincent Mongati wa dipalamo tsa setshaba tsa Vincent Tours o ne a bolelela baithuti gore ba tshwanetse go itse bokgoni jwa bone. A re go tlhoka fela gore motho a nne le lenaneo le sephiri sa ka fa a dirang dilo ka teng gape a itlhaloganya. Rre Mongati o rotloeditse baithuti go nna le tlotlo gore ba tle ba atlege mo go tse ba di batlang, a tlatsa ka go re ‘moremogolo go betlwa wa taola, wa motho o a ipetla’. O ne a ba gakolola fa thuto e le selotlolo sa katlego, mme e bile katlego e se madi e le kagiso le lorato. Rre Mongati o ne a solofetsa gore moithuti yo o tlaa gaisang ba bangwe o tlaa mo pega go ya Motse-Kapa, a mo duelele boroko, a bo a mo fepe fa a le koo. Mo go tse dingwe o gakolotse baithuti go ikgapha mo dikgannyeng tsa marato tse a reng di ba senyetsa bokamoso ba santse ba le bana. Baithuti bao ba pele ba Class of 76-80 ba abetse Lobsec dikete tse di lesome tsa dipula, mme ba bolela gore ke tshimologo ya botsalano ka moono o o reng; Re Busetsa Sekole sa Rona. BOKHUTLO